## Elisa Núñez es reuneix amb l’alcalde de Nàquera

*** La titular de Justícia i Interior afirma la seua disposició a contribuir des de la Conselleria a solucionar els “problemes reals” dels naquerans**

La consellera de Justícia i Interior, Elisa Núñez, s’ha reunit amb l’alcalde de Nàquera, Iván Expósito, així com amb altres membres de la corporació local i representants del municipi, dins de la ronda de contactes que la titular d’aquest departament manté amb diversos responsables de les matèries de la seua competència.

La titular de Justícia s’ha compromés a estudiar les reivindicacions plantejades per la delegació municipal, entre les quals es troba la necessitat de millorar el funcionament del jutjat de pau de la localitat, així com la de rebre més suport de la Conselleria en qüestions com les condicions dels policies locals o la prestació i el dimensionament dels serveis públics, tot això en el context d’un municipi amb una elevada població flotant.

D’altra banda, Elisa Núñez ha mostrat la seua voluntat d’estudiar les eines disponibles per a augmentar les accions de prevenció d’emergències i en l’àmplia superfície forestal del municipi.

La consellera ha reiterat la seua voluntat de contribuir des de la Generalitat a “solucionar els problemes reals dels naquerans”, i ha subratllat “la bona disposició i la valentia” de l’alcalde i de l’equip municipal de la localitat.

Fecha: 23/08/2023